Diari Oficial de la Generalitat Valenciana


Sumari del DOGV 5358, del 02-10-2006 (2006/11377)

ORDE de 14 de setembre del 2006, de la Conselleria de Benestar Social, per la qual s'obri nou termini per a la presentació de candidatures a les eleccions dels vocals del Consell Valencià del Voluntariat, en representació de les entitats de voluntariat que despleguen la seua activitat en l'àmbit territorial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5358

Data del DOGV
:   02-10-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/11069


Data del document
:   14-09-2006

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * Consell Valencià del Voluntariat
    * voluntariat social
    * eleccions

ORDE de 14 de setembre del 2006, de la Conselleria de Benestar Social, per la qual s'obri nou termini per a la presentació de candidatures a les eleccions dels vocals del Consell Valencià del Voluntariat, en representació de les entitats de voluntariat que despleguen la seua activitat en l'àmbit territorial de la Comunitat Valenciana. [2006/11049]  
Per l'Orde de 6 d'abril del 2006, de la Conselleria de Benestar Social (Diari Oficial de la Generalitat núm. 5.249, de 02.05.2006) es va regular el procediment d'elecció dels vocals del Consell Valencià del Voluntariat, en representació de les entitats de voluntariat que despleguen la seua activitat en l'àmbit territorial de la Comunitat Valenciana.  
Mitjançant l'Orde d'11 de maig del 2006, de la Conselleria de Benestar Social (Diari Oficial de la Generalitat núm. 5.265, de 24.05.2006) es van convocar eleccions a vocals del Consell Valencià del Voluntariat, en representació de les entitats de voluntariat que despleguen la seua activitat en l'àmbit territorial de la Comunitat Valenciana.  
Finalitzat el termini per a la presentació de candidatures s'ha comprovat la inexistència de candidatures en determinats sectors d'activitat i en alguns àmbits territorials, així com l'existència de defectes que no es poden esmenar en algunes de les candidatures presentades.  
Tenint en compte que el Consell Valencià del Voluntariat és l'òrgan col·legiat de la Generalitat de participació i consulta en matèria de voluntariat, i que té com a funció l'impulsar la participació ciutadana en les entitats de voluntariat i facilitar la col·laboració de les entitats i els poders públics en les actuacions de voluntariat, a fi d'aconseguir la major representativitat possible, l'absència de candidats en determinats sectors d'activitat i certs àmbits territorials justifica l'oportunitat de l'obertura d'un nou termini de presentació de candidatures.   
En virtut de l'anterior,   
Primer  
Obrir un nou termini d'admissió de candidatures per a participar en les eleccions a vocals del Consell Valencià del Voluntariat, en representació de les entitats de voluntariat que despleguen la seua activitat en l'àmbit territorial de la Comunitat Valenciana, de deu dies naturals comptadors a partir de l'endemà de la publicació de la present Orde en el Diari Oficial de la Generalitat.  
Segon  
En el mencionat termini únicament podran presentar-se candidatures relatives als sectors d'activitat i àmbits territorials que van quedar deserts en concloure el termini inicialment previst i que són els següents:  
Sectors d'activitat:  
Voluntariat social  
Voluntariat cultural  
Voluntariat esportiu  
Voluntariat de cooperació  
Voluntariat de moviments veïnals  
Voluntariat de socors i emergències  
Àmbit territorial:  
Alacant   
Castelló  
Tercer  
Este nou termini no afectarà els que ja van presentar la seua candidatura en el termini inicialment establit, per la qual cosa no necessitaran presentar una nova, excepte en el cas de candidatures presentades amb defectes no esmenables o no esmenats dins del termini.   
Quart  
Es procedirà a continuació d'acord amb el procediment establit en l'Orde de 6 d'abril del 2006, de la Conselleria de Benestar Social, i d'acord amb l'Orde d'11 de maig del 2006, de la Conselleria de Benestar Social, per la qual es convoquen eleccions a vocals del Consell Valencià del Voluntariat.  
Quint  
La present orde esgota la via administrativa. En la seua contra podrà interposar-se potestativament recurs de reposició, previ al contenciós administratiu, en el termini d'un mes comptador des de l'endemà de la data de la seua publicació, o bé impugnar-se directament davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, tot això amb independència de qualsevol altre que es crega oportú.  
València, 14 de setembre de 2006  
La consellera de Benestar Social  
Alicia de Miguel García